Fodbold: Middelfart Boldklub har sikret sig den stærke midtbanespiller Adigun Salami endnu et år.

Salami har afskrevet en ét-årig kontrakt med den tidligere FC Midtjylland- og Sønderjyske-spiller, der har masser af erfaring fra superligaen. Salami måtte dog dog trappe ned fra højeste niveau på grund af en skade, men har i Middelfart formået at genfinde en vis styrke, der rigeligt rækker til 2. division.

- Salami har spillet et rigtig flot efterår på den centrale midtbane, og derfor har vi skrevet en kontrakt året ud, siger sportschef Lars Mejnert.

- Salami er kommet i rigtig god form og har i hele efteråret vist, at han er stærkt på vej tilbage. Salamis styrker er, at han er god og rolig på bolden, stærk i duellerne og en klog balancespiller på den centrale midtbane, siger Mejnert.

- Vores trup består af en del unge, dygtige, ambitiøse og træningsparate spillere, men vi er også meget bevidste om, at truppen har behov for nogle dygtige og rutinerede spillere, som kan støtte og guide de unge spillere til både træning og kamp, og der kan Salami med hans store erfaring bidrage med rigtigt meget, siger sportschefen.

Salami siger, at han bliver i Middelfart på grund af den "stærke trup og hele det ambitiøse projekt".

I dette forår deltager MIddelfart i nedrykningsslutspillet, selv om de blåblusede havde et stærkt efterår i grundspillet. Men minus-straffen på 12 point i kølvandet på skattesagen kostede kvalifikationen til øverste slutspil. Først til sommer er eftervirkningerne af den sag overstået. Middelfarts målsætning på den længere bane er at skabe et hold, der kan spille med i 1. division.